謝公墩
作者：周紫芝
朝代：宋

paragraphs: 風流謝文静，世俗未可屈。
但怪東山雲，肯爲老桓出。
誰知姦雄心，本自畏豪逸。
君看新亭會，此意未易詰。
坦之獨何者，手版遂倒執。
煩公揮蝟湏，談笑安晉室。
暮年淝水師，逆虜甚窘急。
幅巾棋局間，百萬一戰襲。
功名亦餘事，聊爲兒輩立。
平時誚虚曠，聞此自羞澀。
萬古終悠悠，客意頗蕭瑟。
忍看西州門，更作羊曇泣。